Nýr Audi A 6 er lentur í sýningarsal Heklu og nýja útfærslan af þessum lúxusbíl lofar góðu . Skarpari línur gera bílinn sportlegri og nýjar útfærslur af framljósum gefa honum sterkan svip . Með breyttri efnisnotkun við hönnun á bílnum er hann orðinn léttari og með nýjum vélum er eldsneytiseyðslan orðin hreint ótrúleg . Bíllinn er m.a. í boði með nýrri útfærslu af 2.0 lítra dísilvél sem er 190 hestöfl og togið er 400 Nm . Uppgefin eldsneytiseyðsla er 4,2 lítrar í blönduðum akstri og Co2 gildi er aðeins 109 g / km sem er afar gott miðað við svo stóran bíl . Þessi bíll tilheyrir vörulínu hjá Audi sem þeir kalla „ ultra “ sem er yfirheiti fyrir bíla hjá þeim sem eru einstaklega eyðslugrannir . A 6 fæst í Avant útfærslu sem er hlaðbakur og Allroad útfærslu sem er fjórhjóladrifin og má nánast flokka sem jeppling .